Hakkarahópurinn Anonymous hefur bætt vefsíðum íslenskra veitingastaða sem bjóða upp á hvalkjöt eins og Þriggja Frakka , Sægreifans og Fiskmarkaðarins á lista yfir skotmörk sín . Í yfirlýsingu vegna árása á vefsíður stjórnarráðsins segir að tilgangurinn sé að fræða fólk um hvalveiðar Íslendinga . Listinn birtist á vefsíðunni Ghostbin en auk vefsíðna þriggja ráðuneyta sem ráðist var á um helgina eru vefsíður HB Granda og Reðursafnsins meðal annars listaðar sem skotmörk samtakanna . Nú hefur hins vegar nokkrum veitingastöðum verið bætt á listann . Það eru Restaurant Reykjavík , Þrír Frakkar , Íslenski barinn , Sægreifinn , Grillmarkaðurinn , Tapasbarinn og Fiskmarkaðurinn . Fjárfesti heldur í hvalaskoðun Í yfirlýsingu sem birtist sömuleiðis á Ghostbin eru sögusagnir um að hakkarar hafi tekið niður netsamband Íslands kveðnar í kútinn . Þar kemur meðal annars fram að áður en ráðist var á íslenskar vefsíður hafi hakkararnir tekið með í reikninginn að Íslendingar hafi verið einarðir stuðningsmenn friðhelgi einkalífsins og verið andsnúnir eftirliti á sama tíma og flestar aðrar þjóðir hafi hallast í hina áttina . Í stuttu máli segja þeir að ástæður árásanna séu þær að Íslendingar brjóti alþjóðalög um hvalveiðar og stuðli að því að ákveðnar hvaltegundir séu á barmi aldauða . Innan við 10% landsmanna borði hvalkjöt og meirihluti þess sé fluttur til Japans . Veiðarnar séu aðeins í fjárhagslegum tilgangi . „ Sannleikurinn er sá að þeir gætu auðveldlega fundið aðrar tekjuöflunarleiðir með því að fjárfesta í hvalaskoðunarferðamennsku án þess að útrýma hvölum grimmdarlega , “ segir í yfirlýsingunni . Tilgangurinn sé ekki að afla hökkurunum frægðar eða dýrðar heldur að fræða fólk um hvað sé á seyði og til að stuðla að breytingum svo forða megi hvölum frá aldauða .